Charlotte Fischer (RV), 2005-10-13:
Det her er jo en genfremsættelse, men det gør det ikke mindre vigtigt.
Medicin handler om liv og død og i hvert fald om et godt helbred og god livskvalitet.
Derfor er det helt afgørende, at vi sikrer patienterne de bedste og billigste lægemidler.
Medicin er jo et vildtvoksende marked, man kan sige på godt og ondt.
Det giver os alle sammen nogle bedre behandlingsmuligheder, men det tærer også på den offentlige økonomi.
Alene fra 1987-2003 steg priserne faktisk med 220 pct., og det er mere end det dobbelte af, hvad vores BNP er steget i samme periode.
Alligevel er vi jo faktisk et af de lande, der i hvert fald bruger mindre til medicin end gennemsnittet.
Om det er en god eller dårlig ting, ved vi jo dybest set ikke.
I hvert fald er medicin vigtig, og det er en vare, der handles på tværs af landegrænserne.
Det taler jo for, at vi får reguleret det her i EU-regi og får sikret et højt niveau i EU-sammenhæng.
Med det her lovforslag gennemføres en ny forordning og to direktiver om lægemidler til henholdsvis mennesker og dyr.
Når man regulerer markedet for lægemidler, så er det klart, at hensynet til patienterne altid må veje tungest.
Men det er klart, at det også er en balancegang mellem hensyn til patienterne, som jo altså er det tungeste, og hensyn til virksomhederne.
Helt overordnet synes vi, at lovforslaget trækker i den rigtige retning.
Der er styrket overvågning og kontrol af lægemidler, mere og bedre offentlig information om lægemidler, øget forsyningspligt, krav om uafhængighed for de ansatte i Lægemiddelstyrelsen – for at nævne nogle af tingene.
Der er nogle ting i det her lovforslag, vi ikke kan gøre så meget ved lige i den her sammenhæng, og det handler bl.a. om, at man udvider patentbeskyttelsesperioden til reelt 10 år, og det er vi måske ikke voldsomt tilfredse med.
Det er bl.a. noget, der kommer til at koste os nogle penge, og vi havde gerne været den udvidelse foruden, men det er ikke noget, vi kan gøre noget ved her og nu.
De ting, vi kan påvirke, er f.eks., at vi af hensyn til patientsikkerheden og konkurrencen på markedet sikrer, at parallelimportører kan sælge deres lægemidler under samme navn som originalproducenterne i Danmark.
Vi bør sikre, at alle lægemidler navngives efter det aktive indholdsstof, hvilket vil tilgodese patientsikkerheden.
Alt andet er forvirrende for patienten så vel som for de læger og sygeplejersker, der skal håndtere medicinen.
I § 78 får ministeren bemyndigelse til at afgøre den sag, og vi så det gerne skrevet ind i loven.
Lige nu er spørgsmålet, hvor den sag står, og der kunne jeg da godt tænke mig at høre af ministeren, hvor langt vi er fra at nå en beslutning på det område.
Endelig vil jeg sige, at vi synes, det er en god idé at åbne for et forsøg med generisk ordination.
Det betyder, at lægen blot skal skrive lægemiddelstoffets navn på recepten, og det er så efterfølgende op til apoteket at finde det billigste præparat inden for substitutionsgruppen.
Vi har brug for at gå alle veje, og vi ser gerne, at et sådant forsøg sættes i gang.
Der var sidste gang noget debat om indlægssedler, evalueringsrapporter osv., og vi synes, det er vigtigt, at Lægemiddelstyrelsen skal kunne offentliggøre referencelandenes evalueringsrapporter på engelsk.
Det vil spare ressourcer til oversættelse.
Alt i alt vil jeg sige, at vi synes, dette er et positivt skridt i den rigtige retning til gavn for patienterne, er vi helt sikre på, og til gavn for forbrugerne.
Det bliver med det her lettere at være medicinbruger.
Alt i alt vil vi støtte det, men vi hører gerne af ministeren, hvor langt man er med hensyn til navngivningen af parallelimporterede præparater.